
OKROŽNICA: 	Mednarodni kodeks za gradnjo in opremo ladij za prevoz nevarnih utekočinjenih plinov (IGC kodeks) – spremembe (MSC 109)

Referenca: 	Resolucija MSC.566(109)
Vstop v veljavo: 	1. julij 2026

Mednarodna pomorska organizacija (IMO) je na 109. zasedanju odbora MSC (2.–6. december 2024) sprejela spremembe Mednarodnega kodeksa za gradnjo in opremo ladij za prevoz nevarnih utekočinjenih plinov (IGC kodeks). Spremembe se nanašajo na možnost uporabe določenih utekočinjenih plinov kot goriva.

Ključne spremembe (točka 16.9.2 IGC kodeksa):

1. Prepoved uporabe nekaterih plinov: če je tovor razvrščen kot tako nevaren, da se lahko prevaža samo na ladjah tipa 1G (najstrožja varnostna kategorija), potem ga ni dovoljeno uporabljati kot gorivo.
2. Možnost uporabe nekaterih plinov: če gre za tovore, ki jih je dovoljeno prevažati na ladjah tipa 2G ali 2PG (npr. nekatere oblike etana, propana, amonijaka ipd.), potem jih lahko ladja uporablja kot gorivo, ampak samo če:
· upravni organ (flag State) izrecno odobri,
· je zagotovljena enaka raven varnosti kot pri utekočinjenem zemeljskem plinu,
· se upoštevajo vsa tehnična pravila iz IGC kodeksa,
· se naredi posebna varnostna ocena in je izvedba skladna s smernicami IMO.
3. Sistemi za dobavo goriva: sistemi za utekočinjene pline morajo izpolnjevati dodatne varnostne zahteve, vključno s preprečevanjem kondenzacije v sistemu.

Namen sprememb je omogočiti možnost uporabe določenih utekočinjenih plinov kot goriva, vendar ob strogih varnostnih pogojih, da se zagotovi enaka raven varnosti kot pri uporabi utekočinjenega zemeljskega plina.

